Onsdagens sejr over Dinamo Zagreb betyder ikke kun en sportslig, men også en økonomisk optur for AaB.

AaB rykkede med onsdagens 2-0-sejr over Dinamo Zagreb tættere på en plads i Champions League. Det får de danske mestre til at opjustere forventningerne til årets økonomiske resultat. - Som følge af gårsdagens sejr i tredje runde af kvalifikationen til UEFA Champions League opjusterer Aalborg Boldspilklub A/S forventningerne til årets resultat fra et overskud i niveauet 13 millioner kroner til et overskud i niveauet 48 millioner kroner, siger AaB på sin hjemmeside. AaB oplyser at der ikke er indregnet yderligere transferindtægter i resultatet, end dem klubben allerede har indkasseret denne sommer. Hvem AaB møder i den sidste kvalifikationsrunde om en plads i Champions League, bliver afgjort i morgen. AaB kan trække østrigske Red Bull Salzburg, rumænske Steaua Bukarest, cypriotiske APOEL, hviderussiske Bate Borisov og bulgarske Ludogorets. Og skulle det lykkedes AaB at spille sig videre til Champions League-gruppespillet, så opjusterer de danske mestre med yderligere 105 mio kroner.